C 24/3

Tarybos išvados dėl 2018–2022 m. ES kovos su intelektinės nuosavybės teisių pažeidimais muitinės veiksmų plano

(2019/C 24/05)

EUROPOS SĄJUNGOS TARYBA,

PRIMINDAMA:

— Europos pažangaus, tvaraus ir integracinio augimo strategiją „Europa 2020“ (1);

— Komisijos komunikatą dėl išsamios ES strategijos intelektinės nuosavybės teisių srityje (2);

— 2013 m. birželio 12 d. Europos Parlamento ir Tarybos reglamentą (ES) Nr. 608/2013 dėl muitinės atliekamo intelektinės nuosavybės teisių vykdymo užtikrinimo, kuriuo panaikinamas Tarybos reglamentas (EB) Nr. 1383/2003 (3);

— 1997 m. kovo 13 d. Tarybos reglamentą (EB) Nr. 515/97 dėl valstybių narių administracinių institucijų tarpusavio pagalbos ir dėl pastarųjų bei Komisijos bendradarbiavimo, siekiant užtikrinti teisingą muitinės ir žemės ūkio teisės aktų taikymą (4);

— ES ir trečiųjų valstybių priimtas nuostatas dėl tarpusavio administracinės pagalbos muitinės klausimais;

— Tarybos rezoliuciją dėl 2013–2017 m. ES kovos su intelektinės nuosavybės teisių pažeidimais muitinės veiksmų plano (5);

ATSIŽVELGDAMA Į:

— Tarybos išvadas dėl pažangos muitų sąjungos raidos strategijos srityje (6);

— 2013–2017 m. ES kovos su intelektinės nuosavybės teisių pažeidimais muitinės veiksmų plano įgyvendinimo ataskaitą (7);

— įgyvendinant ankstesnius ES veiksmų planus įgytą patirtį;

SUVOKDAMA intelektinės nuosavybės teisių pažeidimų daromą ekonominę ir reputacijos žalą ES įmonėms ir kūrėjams, taip pat pelnus, kuriuos dėl tokios neteisėtos veiklos gauna organizuoto nusikalstamumo subjektai;

SUSIRŪPINUSI DĖL pavojų, kuriuos, be ekonominių ir socialinių pasekmių, suklastotos ir piratinės prekės gali kelti vartotojų ir galutinių naudotojų sveikatai ir saugai, taip pat aplinkai;

PABRĖŽIA tikslą siekti aukšto lygio ES vidaus rinkos apsaugos pasitelkiant šiuolaikinius ir suderintus muitinio tikrinimo metodus ir muitinių bendradarbiavimą, visų pirma siekiant išvengti prekybos srautų nukreipimo ES viduje;

PRIPAŽĮSTA poreikį aprūpinti muitines reikiamomis priemonėmis, kuriomis būtų sėkmingai kovojama su naujomis tarptautinės prekybos prekėmis, pagamintomis pažeidžiant intelektinės nuosavybės teises, tendencijomis;

PATVIRTINA priede pateiktą 2018–2022 m. ES kovos su intelektinės nuosavybės teisių pažeidimais muitinės veiksmų planą, kurį pirmininkaujanti valstybė narė parengė bendradarbiaudama su valstybėmis narėmis ir Komisija;

PRAŠO:

— valstybių narių ir Komisijos veiksmingai ir rezultatyviai įgyvendinti priede pateiktą veiksmų planą visapusiškai naudojantis turimomis priemonėmis ir ištekliais;

— Komisijos, bendradarbiaujant su valstybėmis narėmis: — ne vėliau kaip 2019 m. pavasarį parengti veiksmų gaires, kuriomis būtų palengvintas veiksmų plano įgyvendinimas, — stebėti veiksmų plano įgyvendinimą, — pateikti Tarybai metines suvestines veiksmų plano įgyvendinimo ataskaitas, — 2022 m. pateikti Tarybai galutinę veiksmų plano įgyvendinimo ataskaitą.

2018–2022 m. ES kovos su intelektinės nuosavybės teisių pažeidimais muitinės veiksmų planas

ĮVADAS

Masiniai intelektinės nuosavybės teisių (INT) pažeidimai prekybos prekėmis srityje yra rimta pasaulinio masto problema. 2016 m. muitinėms užtikrinant INT vykdymą sulaikyta daugiau kaip 41 mln. gaminių.

Ekonomikos konkurencingumas vis labiau priklauso nuo kūrybiškumo ir inovacijų. Europos pažangaus, tvaraus ir integracinio augimo strategijoje „Europa 2020“ apibrėžiami tolesni veiksmai siekiant atgaivinti Europos ekonomiką ir užtikrinti jos augimą. Žinių ir inovacijų skatinimas yra vienas iš trijų tos strategijos prioritetų.

Itin svarbu pagerinti bendras sąlygas įmonėms diegti inovacijas, taip pat sumažinti žalą jų teisėtiems interesams, kurią, pasinaudodami teisių turėtojų investicijomis, pastangomis ir prekės ženklo reputacija, daro klastotojai. Ypatingas dėmesys turi būti skiriamas ir kovai su tarptautiniais klastojimo ir organizuoto nusikalstamumo veikla užsiimančiais susivienijimais, kurie dažnai siekia lengvai pasipelnyti ir gauti ekonominės naudos iš prekybos suklastotomis ir piratinėmis prekėmis, taip pat pavojams, kuriuos suklastotos ir piratinės prekės gali kelti vartotojams ir galutiniams naudotojams.

Visaapimanti INT teisinė sistema turi būti derinama su veiksmingu vykdymo užtikrinimu. Įmonių ir vartotojų interesų užtikrinimas labai priklauso nuo vykdymo užtikrinimo institucijų reagavimo. Muitinėms tenka svarbus vaidmuo vykdymo užtikrinimo srityje: kai tik prekės, pagamintos pažeidžiant INT, patenka į bendrąją rinką, užkirsti joms kelią tampa daug sunkiau. Itin svarbu, kad Europos muitinių kovos su INT pažeidimais, susijusiais su tarpvalstybine prekyba, veiksmai būtų koordinuojami ir planuojami.

2013–2017 M. ES VEIKSMŲ PLANO ĮVERTINIMAS

2013–2017 m. veiksmų plano įgyvendinimo rezultatai atspindėti specialioje ataskaitoje, kurią bendradarbiaudamos su valstybėmis narėmis parengė Komisijos tarnybos (8).

Per pastaruosius ketverius metus daugiausia dėmesio buvo skiriama naujų ES teisės aktų, reglamentuojančių muitinės atliekamą INT vykdymo užtikrinimą, veiksmingam įgyvendinimui ir stebėsenai, kovai su pagrindinėmis prekybos prekėmis, pagamintomis pažeidžiant INT, visoje tarptautinėje tiekimo grandinėje tendencijomis, ir bendradarbiavimo su Europos intelektinės nuosavybės teisių pažeidimų stebėsenos centru, kuris yra Europos Sąjungos intelektinės nuosavybės tarnybos (EUIPO) dalis, ir su teisėsaugos institucijomis stiprinimui.

Valstybių narių muitinės administracijos ir Komisija dėjo daug pastangų ir aktyviai dirba, kad reaguotų į iššūkius, susijusius su muitinės atliekamu INT vykdymo užtikrinimu, ir sustabdytų prekių, pagamintų pažeidžiant INT, srautą į ES.

Imtasi visų priemonių, kad visi atitinkami viešojo ir privačiojo sektorių suinteresuotieji subjektai būtų informuoti apie Reglamentą (ES) Nr. 608/2013 ir būtų išnaudotos visos jo teikiamos galimybės. Ypač buvo naudingi paramos vizitai – jų metu įvairių valstybių narių ekspertai aptarė įgyvendinimo praktiką, o Komisija susidarė bendrą vaizdą apie įgyvendinimą.

Matyti, kad muitinės administracijų patenkintų prašymų imtis veiksmų skaičius nuolat augo (nuo 26 865 2013 m. iki 34 931 2017 m.).

Remiantis surinkta statistika, 2016 m. sulaikyta daugiau nei 41 mln. prekių. Apytikrė atitinkamų autentiškų gaminių vertė siekė beveik 672 mln. EUR. Dėl prekybos internetu padaugėjo atvejų gabenant paštu – tokių atvejų skaičius 2009–2011 m. laikotarpiu padidėjo tris kartus.

Sustiprintas bendradarbiavimas su suinteresuotaisiais subjektais (per ES stebėsenos centrą ir su juo) ir su trečiosiomis valstybėmis. Taip pat buvo reaguojama į iššūkius kovoje su INT pažeidimais dalyvaujančių vykdymo užtikrinimo institucijų bendradarbiavimo srityje, o vykstant dialogui paaiškėjo, kaip būtų svarbu tęsti pastangas šiuo atžvilgiu.

Tačiau prekyba prekėmis, pagamintomis pažeidžiant INT, tebėra plačiai įsigalėjęs reiškinys, o jos mastas vis didėja. Remiantis naujausiais turimais 2013 m. duomenimis, tarptautinė prekyba suklastotais gaminiais sudaro iki 2,5 % pasaulio prekybos apimties, o jos vertė siekia net 338 mlrd. EUR (9). Klastojimo poveikis ypač didelis Europos Sąjungoje: suklastoti ir piratiniai gaminiai čia sudaro iki 5 % importuojamų prekių arba net 85 mlrd. EUR. Keliuose sektorių tyrimuose EUIPO apskaičiavo, kad dėl klastojimo pardavimo apimtys sumažėjo 13 sektorių (tiesiogiai nagrinėjamuose sektoriuose ir su jais susijusioje tiekimo grandinėje). Šie nuotoliai siekė daugiau nei 100 mlrd. EUR per metus (10).

Veiksmų plano vertinimo rezultatai rodo, kad būtini tolesni pokyčiai siekiant užtikrinti veiksmingą muitinės atliekamą INT vykdymo užtikrinimą visoje Sąjungoje, parengti INT rizikos valdymo priemones ir stiprinti muitinių ir Europolo tarpusavio bendradarbiavimą ir muitinių ir policijos bei kitų vykdymo užtikrinimo institucijų tarpusavio bendradarbiavimą.

TOLESNI VEIKSMAI

INT pažeidimai tebekelia didelę grėsmę ir tebėra didelis iššūkis, į kurį reikia reaguoti. Kadangi muitinių veiklos koordinavimas įrodė savo pridėtinę vertę pasiekiant geresnių rezultatų, muitinės kovos su INT pažeidimais veiksmų planą artimiausiais metais tikrai reikėtų įgyvendinti toliau.

2017 m. lapkričio 29 d. Komisija patvirtino išsamų priemonių, skirtų dar labiau pagerinti INT taikymą ir vykdymo užtikrinimą ES valstybėse narėse, prie ES sienų ir tarptautiniu lygmeniu, rinkinį. 2017 m. lapkričio 29 d. Komunikate „Proporcinga intelektinės nuosavybės gynimo sistema šiuolaikinėms visuomenės problemoms spręsti“ (COM(2017)707), kuris yra to priemonių rinkinio dalis, paminėta, kad, remdamasi dabartinio ES muitinės veiksmų plano rezultatais, Komisija siūlys tikslingesnę pagalbą nacionalinėms muitinėms ir 2018 m. rengdama naują muitinės veiksmų planą bendradarbiaus su Taryba.

Į naująjį veiksmų planą įtraukti kai kurie pagrindiniai ankstesnių veiksmų planų elementai, kurie tebėra aktualūs ir kuriuos būtina toliau plėtoti ir įgyvendinti. Be to, 2013–2017 m. veiksmų plano įgyvendinimo patirtis rodo, kad būtina padaryti tam tikras mūsų veiksmų korekcijas, atsižvelgiant į administracijų išteklių suvaržymus. Veiksmai, kurių reikės imtis, turėtų būti aiškiai apibrėžti ir susieti su rezultatų įvertinimo rodikliais. Turėtų būti stiprinamas bendradarbiavimas su Europos intelektinės nuosavybės teisių pažeidimų stebėsenos centru, Europos kovos su sukčiavimu tarnyba (OLAF) bei su kitomis nei muitinės Europos vykdymo užtikrinimo įstaigomis, atsižvelgiant į atitinkamą jų kompetenciją. Kaip ir ankstesnėmis programomis, programa „Muitinė 2020“ toliau remiamas šio veiksmų plano įgyvendinimas.

Todėl šio veiksmų plano strateginiai tikslai yra šie:

— užtikrinti veiksmingą muitinės atliekamą INT vykdymo užtikrinimą visoje Sąjungoje,

— kovoti su pagrindinėmis prekybos prekėmis, pagamintomis pažeidžiant INT, tendencijomis,

— kovoti su prekyba prekėmis, pagamintomis pažeidžiant INT, visoje tarptautinėje tiekimo grandinėje,

— stiprinti bendradarbiavimą su Europos intelektinės nuosavybės teisių pažeidimų stebėsenos centru ir teisėsaugos institucijomis.

Veiksmų planas skirtas 2018–2022 m. laikotarpiui.

VEIKSMŲ GAIRĖS

Komisija, bendradarbiaudama su valstybių narių ekspertais, parengs išsamias veiksmų gaires, kuriose bus apibrėžti veiksmai ir priemonės, kurių turės būti imtasi per tam tikrą laikotarpį ir kuriose bus atsižvelgta į finansinius ir su žmogiškaisiais ištekliais susijusius aspektus. Sutartos veiksmų gairės bus pateiktos Tarybai 2019 m. pavasarį.

PERŽIŪROS MECHANIZMAS

Komisija, bendradarbiaudama su valstybių narių ekspertais, Tarybai pateiks metines suvestines ataskaitas, kuriose, remiantis veiksmų gairėmis, bus apibūdinama veiksmų plano įgyvendinimo padėtis. Išsamesnė ataskaita bus parengta paskutiniais metais.

IŠVADOS

Pridedamas 2018–2022 m. ES kovos su INT pažeidimais muitinės veiksmų planas. Pirmiausiai Komisija parengs pirmiau nurodytas veiksmų gaires.

1. UŽTIKRINTI VEIKSMINGĄ MUITINĖS ATLIEKAMĄ INTELEKTINĖS NUOSAVYBĖS TEISIŲ (INT) VYKDYMO UŽTIKRINIMĄ

1.1 konkretus tikslas: ES reglamento tinkamo ir veiksmingo įgyvendinimo priemonės

Veiksmai Rodikliai Atsakingi subjektai 1.1.1. Atnaujinti teisių turėtojams skirtą prašymų imtis veiksmų pildymo vadovą naujomis formomis, nustatytomis Komisijos įgyvendinimo reglamente (ES) 2018/582, kuriuo iš dalies keičiamas Įgyvendinimo reglamentas (ES) Nr. 1352/2013. Interneto svetainėse paskelbtas atnaujintas vadovas. Komisija ir valstybės narės 1.1.2. Atnaujinti „Prašymų imtis veiksmų priėmimo ir nagrinėjimo gaires“ visomis oficialiosiomis ES kalbomis siekiant užtikrinti geresnę Sąjungos prašymų imtis veiksmų kokybę. Atsižvelgta į praktiniame seminare INT klausimais „Prašymų proceso suderinimas“ (2016 m. spalio 25–26 d., Miunchenas) parengtas rekomendacijas. Pateiktos atnaujintos gairės. Komisija ir valstybės narės 1.1.3. Surengti iš INT srities ekspertų ir Komisijos atstovų sudėties grupės paramos vizitus į visas valstybes nares siekiant atkreipti dėmesį į nustatytas problemas ir iššūkius muitinės atliekamo INT vykdymo užtikrinimo srityje, kad būtų užtikrintas tinkamas ir veiksmingas ES reglamento įgyvendinimas. Vizitai surengti, problemos ir iššūkiai aptarti ir, kai tikslinga, suteiktos konsultacijos. Imtasi tolesnių veiksmų sprendžiant nustatytas problemas ir prireikus parengti pajėgumų stiprinimo planai. Muitinės ekspertų grupės Intelektinės nuosavybės teisių vykdymo užtikrinimo padalino posėdžiuose reguliariai diskutuojama apie problemas bei iššūkius ir apie tai, kaip jie buvo įveikti. Komisija ir valstybės narės





1.2 konkretus tikslas: Kovos su klastojimu ir piratavimu sistemos (COPIS) tobulinimas ir visų jos funkcijų panaudojimas

Veiksmai Rodikliai Atsakingi subjektai 1.2.1. Pasinaudoti visomis COPIS funkcijomis. Visapusiškas COPIS paieškos ir ataskaitų rengimo funkcijų panaudojimas. Nustatyti ir padaryti būtini COPIS funkcijų patobulinimai. Komisija ir valstybės narės 1.2.2. Išplėsti esamą COPIS ir Vykdymo užtikrinimo duomenų bazės (EDB) integraciją numatant elektroninių prašymų imtis veiksmų galimybę, kad teisių turėtojas galėtų prašymus imtis veiksmų tvarkyti nepateikdamas popierinio prašymo. Siekiant užtikrinti, kad prašymus imtis veiksmų būtų galima tvarkyti neatliekant kanceliarinio darbo muitinės įstaigoje, reikia pasiūlyti portalą teisių turėtojams. Šiame portale jiems turi būti užtikrinta galimybė įvesti prašymų imtis veiksmų informaciją elektroniniu būdu; be to, jame teisių turėtojai turi galėti atnaujinti informaciją ar prašyti pratęsti jų prašymo imtis veiksmų galiojimą. Šie elektroniniai informacijos manai, kad valstybės narės jais pasitikėtų, turi užtikrinti muitinės įstaigai tokias pačias garantijas, kokias suteikia dabartinis popierine forma grindžiamas procesas. Suplanuota, parengta ir įdiegta tokia sistema, kuri bent jau — sudaro galimybę elektroniniu būdu per EDB (atitinkamai naująjį intelektinės nuosavybės vykdymo užtikrinimo portalą, kuris šiuo metu kuriamas) sistemoje COPIS pateikti prašymus imtis veiksmų, įskaitant visų atitinkamų skilčių vertimus į visas šalių, kurioms jie taikomi, kalbas; — sudaro galimybę elektroniniu būdu per EDB sistemoje COPIS pateikti prašymus dėl veiksmų galiojimo pratęsimo; — sudaro galimybę, taikant sinchronizuotus duomenų mainus tarp EDB ir COPIS, elektroniniu būdu pateikti galiojančio prašymo imtis veiksmų pakeitimus; — užtikrina atsakomybės už veiksmus prisiėmimo funkcijas, kurias teisių turėtojas galėtų pasirinktinai aktyvuoti siekdamas užtikrinti jo prašymo institucijoms patikimumą. Europos intelektinės nuosavybės teisių pažeidimų stebėsenos centras, bendradarbiaudamas su Komisija ir valstybėmis narėmis 1.2.3. Išnagrinėti galimą sinergiją tarp jau egzistuojančių informacinių sistemų, pvz., COPIS bei kovos su klastojimu žvalgybos informacijos paramos priemonės (ACIST) ir EDB (pranešimams apie sulaikymo atvejus). Valstybės narės kuo geriau tarpusavyje suderino duomenų saugojimo ir keitimosi informacija apie sulaikymo atvejus procedūras. Suplanuota, parengta ir įdiegta tokia sistema, kuri sudaro galimybę tarp informacinių sistemų keistis informacija apie sulaikymo atvejus. Europos intelektinės nuosavybės teisių pažeidimų stebėsenos centras, bendradarbiaudamas su Komisija ir valstybėmis narėmis





1.3 konkretus tikslas: bendradarbiavimas su teisių turėtojais ir suinteresuotaisiais subjektais

Veiksmai Rodikliai Atsakingi subjektai 1.3.1. Teikti teisių turėtojams ir suinteresuotiesiems subjektams informaciją apie ES reglamentą. MVĮ pagalbos tarnybose teikiama informacija apie teisinę sistemą. Komisija Atnaujintos specialios Transatlantinio portalo dalys, skirtos muitinės atliekamam vykdymo užtikrinimui. Informacija apie teisinę sistemą valstybių narių MVĮ paramos organizacijose ir atitinkamose pramoninės ir intelektinės nuosavybės teisių įstaigose ir biuruose. Komisija ir valstybės narės 1.3.2. ES lygmeniu reguliariai rengti muitinių, teisių turėtojų atstovų ir kitų subjektų, veikiančių intelektinės nuosavybės teisių vykdymo užtikrinimo srityje, susitikimus. Susitikimai rengiami bent kartą per metus. Komisija, valstybės narės ir teisių turėtojai/kiti susiję subjektai





1.4 konkretus tikslas: kasmetinis statistinių duomenų skelbimas

Veiksmai Rodikliai Atsakingi subjektai 1.4.1. Kasmet skelbti ES ataskaitą apie muitinės atliekamo INT vykdymo užtikrinimo statistinius duomenis. Metinės ataskaitos skelbiamos liepos mėn. Komisija 1.4.2. Valstybėms narėms tarpusavyje keistis geriausios patirties pavyzdžiais apie muitinės atliekamo INT vykdymo užtikrinimo metinių nacionalinių ataskaitų ir statistinių duomenų paskelbimą. Muitinės administracijos gali susipažinti su geriausios patirties pavyzdžiais. Kai tikslinga, rengiamos ir skelbiamos nacionalinės ataskaitos. Komisija ir valstybės narės

2. KOVOTI SU PAGRINDINĖMIS PREKYBOS PREKĖMIS, PAGAMINTOMIS PAŽEIDŽIANT INT, TENDENCIJOMIS

2.1 konkretus tikslas: tikslinių metodų, skirtų siuntinių ir pašto gabenimui, parengimas

Veiksmai Rodikliai Atsakingi subjektai 2.1.1. Keistis geriausios patirties pavyzdžiais apie muitinės atliekamą elektroninės prekybos stebėjimą, papildant Muitinių bendradarbiavimo darbo grupės (ES Taryba) veiklą, vykdomą muitinės srityje aktualių nusikaltimų internete klausimais. Muitinės administracijos gali susipažinti su geriausios patirties pavyzdžiais siekiant sustiprinti muitinės atliekamą e. prekybos taisyklių vykdymo užtikrinimą. Turėtų būti naudojamos naujos priemonės ir metodai (pvz., blokų grandinės technologija), jei jie yra prieinami ir tikslingi. Prireikus turėtų būti parengtos naujos teisinės nuostatos. Komisija ir valstybės narės 2.1.2. Stebėti, kas keičiasi Pasaulinės pašto sąjungos (PPS) kontekste e. prekybos srityje, ir kuo geriau išnaudoti šioje srityje įgyvendintus pokyčius muitinės atliekamo INT vykdymo užtikrinimo tikslu. Stebimi pokyčiai PPS kontekste ir apie juos informuojamos muitinės administracijos. Muitinės administracijos kuo geriau išnaudoja pokyčius e. prekybos srityje. Komisija ir valstybės narės





2.2 konkretus tikslas: muitinės rizikos valdymo stiprinimas

Veiksmai Rodikliai Atsakingi subjektai 2.2.1. Parengti bendra rizikos valdymo schema grindžiamą kontrolės strategiją, kuri atitinkamai apimtų rizikos informacijos poreikius, bendrus rizikos kriterijus bei standartus ir ES prioritetinių kontrolės veiksmų įgyvendinimą ir kuri būtų orientuota į INT pažeidimų aptikimą mažų ir didelių prekių siuntų srityje. Analizuojami sulaikymo atvejų duomenys, įskaitant duomenis, kuriais keičiamasi su trečiosiomis valstybėmis. Bendros rizikos valdymo darbo grupėje pagal programą „Muitinė 2020“ nustatyti kriterijai ir standartai. Komisija, kuriai padeda valstybės narės ir Europos intelektinės nuosavybės teisių pažeidimų stebėsenos centras 2.2.2. Per muitinės rizikos valdymo schemą (CRMS) ir kontaktinius kontrolės punktus reguliariai teikti atitinkamą INT pažeidimų rizikos ir muitinės kontrolės informaciją. Per CRMS keičiamasi INT pažeidimų rizikos informacija. Reguliariai gaunama valstybių narių grįžtamoji informacija, susijusi su joms suteikta rizikos ir muitinės kontrolės informacija bei su kontrolės rezultatais. Komisija ir valstybės narės

3. VISOJE TARPTAUTINĖJE TIEKIMO GRANDINĖJE KOVOTI SU PREKYBA PREKĖMIS, PAGAMINTOMIS PAŽEIDŽIANT INT

3.1 konkretus tikslas: bendradarbiavimo su pagrindinėmis kilmės, tranzito ir paskirties šalimis, stiprinimas

Veiksmai Rodikliai Atsakingi subjektai 3.1.1. Stiprinti muitinių bendradarbiavimą INT srityje su trečiosiomis valstybėmis, ypač su Kinija ir Honkongu. Įgyvendintas naujas 2018–2020 m. ES ir Kinijos veiksmų planas. Išplėsta keitimosi informacija (pranešimais) su Kinija apie sulaikymo atvejus aprėptis, įtraukiant ir nominaliuosius duomenis. Įgyvendinta ir prireikus sustiprinta bendradarbiavimo veikla su Honkongu. Komisija ir valstybės narės 3.1.2. Keistis informacija su trečiosiomis valstybėmis laikantis teisės nuostatų, įskaitant informaciją apie visoje ES tranzitu gabenamas/perkraunamas prekes. Tinkamai įgyvendintos būtinos praktinės nuostatos dėl keitimosi duomenimis ir informacija su trečiosiomis valstybėmis siekiant panaikinti tarptautinės prekybos prekėmis, pagamintomis pažeidžiant intelektinės nuosavybės teises, praktiką. Sukurti keitimosi informacija mechanizmai. Remiantis ta informacija nustatyta, kiek kartų pasikeista informacija, ir nustatytas sulaikymo atvejų skaičius. Nustatytas tyrimų, pradėtų remiantis pasikeista informacija, skaičius. Nustatytas bendrų muitinės operacijų Azijos ir Europos susitikimų (ASEM) kontekste, daugiausia dėmesio skiriant INT pažeidimams, skaičius. Komisija ir valstybės narės





3.2 konkretus tikslas: parama pajėgumų stiprinimui INT vykdymo užtikrinimo srityje šalyse kandidatėse ir kaimyninėse šalyse

Veiksmai Rodikliai Atsakingi subjektai 3.2.1. Teikti šalims kandidatėms ir kaimyninėms šalims, joms paprašius, techninę pagalbą pajėgumams stiprinti. Sudaryta ekspertų grupė. Komisija ir valstybės narės 3.2.2. Keistis patirtimi ir galimais pažintiniais vizitais dėl veiklos struktūros, IT ir veiklos sprendimų, kuriuos taiko muitinė INT vykdymo užtikrinimo srityje. Ataskaita apie geriausios patirties pavyzdžius INT vykdymo užtikrinimo srityje ES ir kaimyninėse šalyse. Komisija ir valstybės narės 3.2.3. Pareigūnų mainai Įvykusių mainų skaičius. Ataskaitų apie mainuose įgytą patirtį teikimas kitoms valstybėms narėms ir Komisijai. Valstybės narės

4. STIPRINTI BENDRADARBIAVIMĄ SU EUROPOS INTELEKTINĖS NUOSAVYBĖS TEISIŲ PAŽEIDIMŲ STEBĖSENOS CENTRU IR TEISĖSAUGOS INSTITUCIJOMIS

4.1 konkretus tikslas: partnerystė su Europos intelektinės nuosavybės teisių pažeidimų stebėsenos centru

Veiksmai Rodikliai Atsakingi subjektai 4.1.1. Prisidėti atitinkamai rengiant ir įgyvendinant Europos intelektinės nuosavybės teisių pažeidimų stebėsenos centro projektus, kuriais remiamos INT vykdymo užtikrinimo įstaigos ir iniciatyvos, neviršijant Reglamentu (ES) Nr. 386/2012 suteiktų įgaliojimų ir remiantis Europos stebėsenos centro darbo planu, visų pirma: — sukurti sistemas duomenims apie prekių klastojimo ir piratavimo ES apimtį ir mastą rinkti, analizuoti ir teikti ataskaitas bei keistis pagrindine informacija, — teikiant specialų mokymą stiprinti kompetenciją intelektinės nuosavybės vykdymo užtikrinimo srityje. Projektai atitinka muitinių poreikius. Suderinamumas ir sinergija su muitinių vykdomais projektais. Parengtos žinių apie INT srities teisės aktus sklaidos priemonės, intelektinės nuosavybės srities duomenų bazės ir vykdymo užtikrinimo pagalbinės sistemos. Visuomenės informavimo veikla, įskaitant į vartotojus orientuotą veiklą. Europos intelektinės nuosavybės teisių pažeidimų stebėsenos centras, bendradarbiaudamas su Komisija ir valstybėmis narėmis 4.1.2. Parengti specialias mokymo programas, kuriomis prireikus gerinamas Europos Sąjungos intelektinės nuosavybės tarnybos (EUIPO) virtualaus mokymo(si) centro panaudojimas. Nustatyti muitinių mokymo poreikiai (pvz., tranzito klausimais). EUIPO virtualaus mokymo(si) centras yra parengęs specialias mokymo programas ir mokymai yra rengiami. Europos intelektinės nuosavybės teisių pažeidimų stebėsenos centras, bendradarbiaudamas su Komisija ir valstybėmis narėmis





4.2 konkretus tikslas: muitinių, policijos ir teisminių institucijų tarpusavio supratimo didinimas ir bendradarbiavimo gerinimas

Veiksmai Rodikliai Atsakingi subjektai 4.2.1. Muitinės administracijų, policijos, teisminių institucijų ir pramoninės bei intelektinės nuosavybės teisių įstaigų ir biurų atstovų bendri renginiai. Renginiai atitinkamai surengti. Komisija, Europos intelektinės nuosavybės teisių pažeidimų stebėsenos centras ir valstybės narės 4.2.2. Didinti informuotumą apie nesaugių bei standartų neatitinkančių prekių ir INT pažeidimų sąsają. Muitinės administracijos supažindinamos su Stebėsenos centro vykdomo tyrimo rezultatais. Muitinės administracijos atitinkamai pasinaudoja informacija. Europos intelektinės nuosavybės teisių pažeidimų stebėsenos centras, bendradarbiaudamas su Komisija ir valstybėmis narėmis





4.3 konkretus tikslas: kova su prekyba prekėmis, pagamintomis pažeidžiant INT, visoje tarptautinėje tiekimo grandinėje

Veiksmai Rodikliai Atsakingi subjektai 4.3.1. Bendri veiksmai siekiant sustiprinti tarpininkų savanoriško bendradarbiavimo programą remiantis susitarimo memorandumais. Išanalizuotas tarpininkų vaidmuo. Atitinkamai surengti renginiai su tarpininkais dėl pastarųjų vaidmens, siekiant užtikrinti didesnį pasitikėjimą ir didesnį skaidrumą. Komisija, Europos intelektinės nuosavybės teisių pažeidimų stebėsenos centras ir valstybės narės 4.3.2. „Šilko kelio ekonomine juosta“ traukiniu gabenamų prekių logistikos analizė siekiant užtikrinti muitinį tikrinimą. Nustatytas ir išanalizuotas „Šilko kelio ekonominės juostos“ poveikis muitiniam tikrinimui. Atitinkamai parengtos ir įgyvendintos tokio gabenimo muitinio tikrinimo strategijos. Komisija, Europos intelektinės nuosavybės teisių pažeidimų stebėsenos centras ir valstybės narės

(1) 2010 m. kovo 3 d. Komisijos komunikatas „2020 m. Europa. Pažangaus, tvaraus ir integracinio augimo strategija“ (KOM(2010) 2020 galutinis) (nepaskelbta Oficialiajame leidinyje).

(2) Komisijos komunikatas Europos Parlamentui, Tarybai, Europos ekonomikos ir socialinių reikalų komitetui ir Regionų komitetui „Intelektinės nuosavybės teisių bendroji rinka. Kūrybingumo ir naujovių skatinimas ekonomikos augimui, kokybiškų darbo vietų kūrimui ir aukščiausios kokybės produktams ir paslaugoms Europoje teikti“ (KOM(2011) 287).

(3) OL L 181, 2013 6 29, p. 15.

(4) OL L 82, 1997 3 22, p. 1.

(5) OL C 80, 2013 3 19, p. 1.

(6) OL C 80, 2013 3 19, p. 11.

(7) Dok. 6494/18.

(8) COM (2018) 77 final.

(9) „Trade in Counterfeit and Pirated Goods: Mapping the Economic Impact, OECD/EUIPO (2016)“ („Prekyba suklastotomis ir piratinėmis prekėmis – ekonominio poveikio vertinimas“, EBPO/EUIPO (2016), https://euipo.europa.eu/tunnel-web/secure/webdav/guest/document_library/observatory/documents/Mapping_the_Economic_Impact_study/Mapping_the_Economic_Impact_en.pdf.

(10) „Synthesis Report on IPR Infringement 2018, EUIPO (2018)“ (2018 m. apibendrinamoji ataskaita apie INT pažeidimus, EUIPO (2018), https://euipo.europa.eu/tunnel-web/secure/webdav/guest/document_library/observatory/docs/Full%20Report/Full%20Synthesis%20Report%20EN.pdf).